टीवी पर (सहारा-समय चैनल) पर यह परिचर्चा केन्द्रित थी पटना की उन दो बहनों पर, जिन्हें बीते सितम्बर में तेजाब से बुरी तरह जला दिया गया था। वे बहनें बता रहीं थीं कि हमें कानून पर कोई भरोसा नहीं है- क्योंकि छह महीने हो गये, अभी तक हमारा बयान भी दर्ज नहीं हुआ है। आगे उन बहनों ने बताया कि आरोपितों में से जो मुख्य आरोपित है, वह बालिग होते हुए भी खुद को नाबालिग बताकर मजे ले रहा है! इस पर उक्त महिला वकील की टिप्पणी थी कि "अपराध" की गम्भीरता के हिसाब से कानूनी कार्रवाई चलनी चाहिए, न कि आरोपित के बालिग-नाबालिग होने के आधार पर। अगर तेरह साल का एक लड़का रेप कर सकता है, लड़की पर तेजाब फेंक सकता है, तो उसके साथ नर्मी क्यों? अब यहाँ सोचकर देखिये कि पीड़िता बहनों के समर्थन में मानवाधिकार आयोग वाले चूँ तक नहीं करने वाले हैं!